Document ID: 32009D0812

KOMMISSIONENS BESLUTNING
af 26. oktober 2009
om imødekommelse af Frankrigs anmodning om fravigelse af beslutning 2006/771/EF om samordning af frekvensressourcer til kortdistanceudstyr
(meddelt under nummer K(2009) 8041)
(Kun den franske udgave er autentisk)
(2009/812/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 5,
under henvisning til Kommissionens beslutning 2006/771/EF af 9. november 2006 om samordning af frekvensressourcer til kortdistanceudstyr (2), særlig artikel 3, stk. 2,
under henvisning til Frankrigs anmodning af 29. juni 2009, og
ud fra følgende betragtninger:
(1)
Medlemsstaterne skal i henhold til beslutning 2006/771/EF som ændret ved Kommissionens beslutning 2009/381/EF (3) navnlig udpege frekvensbåndet 2 400-2 483,5 MHz til bredbåndsdatatransmissionssystemer og radiobestemmelsesapplikationer og stille dem til rådighed på et ikke-eksklusivt, ikke-interferensskabende og ikke-beskyttet grundlag efter præcise parametre senest den 1. november 2009.
(2)
Ifølge artikel 3, stk. 2, i beslutning 2006/771/EF kan medlemsstaterne som undtagelse anmode om overgangsperioder og/eller frekvensdelingsordninger i henhold til artikel 4, stk. 5, i beslutning nr. 676/2002/EF.
(3)
Frankrig har meddelt Kommissionen, at underfrekvensbåndet 2 454-2 483,5 MHz på nuværende tidspunkt anvendes af militærets systemer, og at det derfor ikke er muligt at efterkomme kravene i beslutning 2006/771/EF til tiden.
(4)
De franske myndigheder har oplyst, at forsvarsministeriet har indledt et program for udskiftning af det nuværende udstyr. Frekvensbåndet 2 400-2 483,5 MHz vil således fra den 1. juli 2012 fuldt ud blive stillet til rådighed for bredbåndsdatatransmissionssystemer og radiobestemmelsesapplikationer som fastsat i beslutning 2006/771/EF.
(5)
De franske myndigheder har i brev af 29. juni 2009 officielt anmodet Kommissionen om en overgangsperiode, hvor bredbåndsdatatransmissionssystemer og radiobestemmelsesapplikationer kan drives i frekvensbåndet 2 454-2 483,5 MHz på Frankrigs område, men udelukkende på følgende betingelser. Uden for bygninger må dette udstyr højst have en effekt på 10 mW. Inden for bygninger må det til gengæld have den maksimalt tilladte effekt i henhold til beslutning 2006/771/EF som ændret ved beslutning 2009/381/EF, dvs. 100 mW e.i.r.p. for bredbåndsdatatransmissionssystemer og 25 mW e.i.r.p. for radiobestemmelsesapplikationer. Bredbåndsdatatransmissionssystemer og radiobestemmelsesapplikationer kan drives i underfrekvensbåndet 2 400-2 454 MHz på de betingelser, der er fastsat beslutning 2006/771/EF.
(6)
Frankrig har til støtte for sin anmodning vedlagt fyldestgørende oplysninger og tekniske begrundelser, som viser, at der er risiko for interferens på militærets udstyr.
(7)
En rapport over udviklingen af situationen i Frankrig ville kunne bidrage positivt til, at overgangsperioden forløber gnidningsløst.
(8)
Frekvensudvalgets medlemmer udtalte på mødet den 8. juli 2009, at de ikke har indvendinger imod denne midlertidige fravigelse.
(9)
Den ønskede fravigelse vil hverken forsinke gennemførelsen af beslutning 2006/771/EF som ændret ved beslutning 2009/381/EF unødigt eller skabe uretmæssige forskelle mellem medlemsstaterne med hensyn til deres konkurrence- og lovgivningsmæssige situation. Anmodningen er berettiget i betragtning af den særlige situation i Frankrig, og det er på sin plads at fremme fuldstændig gennemførelse af beslutning 2006/771/EF i landet -
VEDTAGET FØLGENDE BESLUTNING:
Artikel 1
Frankrig bevilges tilladelse til at fravige kravene i Kommissionens beslutning 2006/771/EF på de betingelser, der er fastsat i nærværende beslutning.
Artikel 2
Frankrig har hermed tilladelse til indtil den 30. juni 2012 i den kontinentale del af landet at begrænse effekten af bredbåndsdatatransmissionssystemer og radiobestemmelsesapplikationer, der drives i underfrekvensbåndet 2 454-2 483,5 MHz, til 10 mW e.i.r.p., når det pågældende udstyr anvendes uden for bygninger og steder med lignende egenskaber, f.eks. luftfartøjer, hvis afskærmning sikrer den nødvendige signaldæmpning med henblik på frekvensdeling med andre tjenester.
Artikel 3
Frankrig forelægger senest den 31. december 2010 Kommissionen en rapport om denne beslutnings gennemførelse.
Artikel 4
Denne beslutning er rettet til Den Franske Republik.
Udfærdiget i Bruxelles, den 26. oktober 2009.

Labels: 12
7
18
15